Rottweilers byt seuntjie 72 keerArgieffoto ter illustrasie ŉ Geskokte Kaapse gesin is in rou gedompel nadat Rottweilers hul sesjarige seuntjie voor hul oë doodgebyt het. Uriel Ockhuis van Hillview, tussen Retreat en Muizenberg, het die afgelope week saam met maatjies gespeel toe twee Rottweilers hom aanval, berig die Cape Times. Sy getraumatiseerde ouboet Morné Ockhuis, ousus Stacey-Lee Adams en ŉ buurvrou het klein Uriel probeer red, maar vergeefs. Hy is meer as 70 keer gebyt. Morné het aan die koerant gesê hy het nog nie tot verhaal gekom nie en is steeds te geskok om te sê hoe hy voel nadat sy boetie voor hom aangeval is. Toe Uriel se sibbes en die buurvrou op die toneel aankom, het hy op sy maag gelê en om hulp geskree, maar die honde wou nie laat los nie. Sy suster het gesê nadat hulle hom hospitaal toe geneem het, kon sy dit nie verduur om na hom te kyk nie omdat dit hartverskeurend was. “Baie mense is getraumatiseer deur wat hulle gesien het.” Uriel, wat aanstaande jaar skool toe sou gaan, is met sy aankoms by die hospitaal dood verklaar. Die honde het na bewering uit hul eienaar se erf ontsnap nadat iemand die hek oopgelos het, berig EWN. Die DBV het intussen bevestig die diere is albei van kant gemaak. “Daar is altyd ŉ rede waarom honde byt,” het die DBV se Belinda Abrahams aan EWN gesê. “Mense moet besef alle honde kan byt, nie net die sterk rasse nie, maar ongelukkig kry die sterk honde ŉ slegte naam in die media.”